CELEX: 32014D0426
Language: lt
Date: 1404172800000
Title: 2014/426/ES: 2014 m. liepos 1 d. Komisijos sprendimas, kuriuo pagal Europos Parlamento ir Tarybos reglamento (EB) Nr. 216/2008 14 straipsnio 6 dalį Jungtinei Karalystei leidžiama nukrypti nuo tam tikrų bendrųjų aviacijos saugos taisyklių (pranešta dokumentu Nr. C(2014) 4355)  Tekstas svarbus EEE

3.7.2014   
            
            
               LT
            
            
               Europos Sąjungos oficialusis leidinys
            
            
               L 196/35
            
         KOMISIJOS SPRENDIMAS
   2014 m. liepos 1 d.
   kuriuo pagal Europos Parlamento ir Tarybos reglamento (EB) Nr. 216/2008 14 straipsnio 6 dalį Jungtinei Karalystei leidžiama nukrypti nuo tam tikrų bendrųjų aviacijos saugos taisyklių
   
      
         (pranešta dokumentu Nr. C(2014) 4355)
      
   
   (Tekstas svarbus EEE)
   
      (2014/426/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 14 straipsnio 7 dalį,
   kadangi:
   
               (1)
            
            
               Jungtinė Karalystė pranešė apie ketinimą suteikti patvirtinimą, kuriuo nukrypstama nuo Komisijos reglamente (ES) Nr. 1178/2011 (2) nustatytų bendrųjų aviacijos saugos taisyklių. Remdamasi Europos aviacijos saugos agentūros (toliau – agentūros) rekomendacija, Komisija pagal Reglamento (EB) Nr. 216/2008 14 straipsnio 7 dalį įvertino leidžiančios nukrypti nuostatos taikymo poreikį ir ja užtikrinamos apsaugos lygį;
            
         
               (2)
            
            
               nukrypti leidžianti nuostata, apie kurią Jungtinė Karalystė pranešė 2013 m. rugpjūčio 2 d., yra susijusi su Reglamento (ES) Nr. 1178/2011 4 straipsnio 2 ir 3 dalyse nustatytu esamų nacionalinių sklandytuvų pilotų licencijų pakeitimu. Jungtinė Karalystė teigia, kad nukrypti leidžianti nuostata reikalinga tam, kad bet kokio įstatymais nenumatyto kvalifikaciją įrodančio dokumento, išduoto Didžiosios Britanijos sklandytojų asociacijos (angl. British Gliding Association, BGA), turėtojas, remiantis pakeitimo pranešimu, pagal Reglamento (ES) Nr. 1178/2011 4 straipsnį parengtu konsultuojantis su agentūra, galėtų būti laikomas atitinkančiu atitinkamų Reglamento (ES) Nr. 1178/2011 I priedo dalių nuostatas. Nukrypti leidžiančia nuostata Jungtinei Karalystei būtų suteikta galimybė tokių kvalifikaciją įrodančių dokumentų turėtojams išduoti lygiavertes lengvojo orlaivio piloto arba sklandytuvo piloto licencijas pagal FCL dalį ir instruktorių bei egzaminuotojų pažymėjimus;
            
         
               (3)
            
            
               Jungtinė Karalystė taip pat pateikė įrodymų, kad leidus taikyti tą nukrypti leidžiančią nuostatą būtų užtikrintas tinkamas apsaugos lygis. Remdamasi 2013 m. spalio 8 d. pateikta agentūros rekomendacija, Komisija padarė išvadą, kad ta nukrypti leidžiančia nuostata užtikrinamas apsaugos lygis būtų lygiavertis tam, kuris užtikrinamas taikant bendrąsias aviacijos saugos taisykles, su sąlyga, kad būtų įvykdytos tam tikros sąlygos;
            
         
               (4)
            
            
               vadovaujantis Reglamento (EB) Nr. 216/2008 14 straipsnio 7 dalimi, apie Komisijos sprendimą valstybei narei leisti taikyti leidžiančią nukrypti nuostatą pranešama visoms valstybėms narėms ir joms taip pat suteikiama teisė taikyti tą priemonę. Todėl šis sprendimas turėtų būti skirtas visoms valstybėms narėms. Nukrypti leidžianti nuostata ir jos taikymo sąlygos turėtų būti aprašytos taip, kad tokioje pačioje padėtyje esančios kitos valstybės narės taip pat galėtų taikyti tą priemonę be papildomo Komisijos sprendimo. Todėl, kadangi minėtas pakeitimo pranešimas viešai nepaskelbtas, Jungtinė Karalystė turėtų jį pateikti kitoms valstybėms narėms, joms paprašius. Be to, šią priemonę taikančios valstybės narės turėtų keistis su kitomis valstybėmis narėmis informacija apie jos taikymą pagal Reglamento (EB) Nr. 216/2008 15 straipsnio 1 dalį, nes ta priemonė gali turėti poveikio ir už ją taikančių valstybių narių ribų;
            
         
               (5)
            
            
               šiame sprendime nustatytos priemonės atitinka Europos aviacijos saugos agentūros komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Jungtinė Karalystė gali suteikti patvirtinimus, kuriais nukrypstama nuo Reglamento (ES) Nr. 1178/2011 4 straipsnio 2 ir 3 dalių nuostatų, ir vietoj šių dalių taikyti taisykles, išdėstytas šio sprendimo priedo 1 skirsnyje, su sąlyga, kad būtų vykdomos to priedo 2 skirsnyje nurodytos sąlygos.
   2 straipsnis
   Visos valstybės narės turi teisę taikyti 1 straipsnyje nurodytą priemonę. Reglamento (ES) Nr. 1178/2011 4 straipsnio 4 ir 5 dalyse nurodytą pakeitimo pranešimą Jungtinė Karalystė pateikia kitoms šią priemonę taikyti norinčioms valstybėms narėms, joms paprašius. Šią priemonę taikančios valstybės narės apie tai praneša Komisijai, agentūrai ir nacionalinėms aviacijos institucijoms.
   3 straipsnis
   Šis sprendimas skirtas valstybėms narėms.
   
      Priimta Briuselyje 2014 m. liepos 1 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 79, 2008 3 19, p. 1.
   
      (2)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).
   
      PRIEDAS
      Jungtinės Karalystės taikoma nuo Reglamento (ES) Nr. 1178/2011 nukrypti leidžianti nuostata dėl nacionalinių sklandytuvo piloto kvalifikaciją įrodančių dokumentų pakeitimo
      NUKRYPTI LEIDŽIANČIOS NUOSTATOS APRAŠYMAS
      Jungtinė Karalystė, taikydama nuo Reglamento (ES) Nr. 1178/2011 4 straipsnio 2 ir 3 dalių nukrypti leidžiančią nuostatą, gali patvirtinti nacionalinės asociacijos arba organizacijos išduotų nacionalinių sklandytuvo piloto kvalifikaciją įrodančių dokumentų ir instruktoriaus bei egzaminuotojo kvalifikaciją įrodančių dokumentų pakeitimą į lengvojo orlaivio piloto arba sklandytuvo piloto licencijas pagal FCL dalį ir atitinkamus kvalifikaciją įrodančius dokumentus bei pažymėjimus, jei laikomasi pakeitimo pranešime nurodytų sąlygų, šiuo tikslu nustatytų pagal minėto reglamento 4 straipsnio 4 ir 5 dalis.
      NUKRYPTI LEIDŽIANČIOS NUOSTATOS TAIKYMO SĄLYGOS
      Ši nukrypti leidžianti nuostata taikoma sklandytuvo piloto kvalifikaciją įrodančio dokumento, pagal nacionalinės teisės aktus išduoto Didžiosios Britanijos sklandytojų asociacijos (angl. British Gliding Association, BGA) iki 2015 m. balandžio 8 d., turėtojams. Nors šie kvalifikaciją įrodantys dokumentai nelaikomi licencijomis, apibrėžtomis Reglamente (ES) Nr. 1178/2011, jų turėtojams taikomos tokios pačios sąlygos ir jos, laikantis 1 skirsnyje nurodyto pakeitimo pranešimo, pakeičiamos licencijomis ir pažymėjimais pagal FCL dalį.